তথ্যবিবরণী নম্বর : ৩৩৫৯

**সম্প্রীতির বন্ধনে দেশকে এগিয়ে নিতে হবে**

**-পার্বত্য উপদেষ্টা**

রাঙামাটি, ১২ বৈশাখ (২৫ এপ্রিল):

পার্বত্য চট্টগ্রাম বিষয়ক উপদেষ্টা সুপ্রদীপ চাকমা বলেছেন, সম্প্রীতির বন্ধনে মিলেমিশে ঐক্যবদ্ধভাবে সকলকে সাথে নিয়ে দেশকে এগিয়ে নিতে হবে। তিনি বলেন, সকল সম্প্রদায়ের অধিকার রক্ষাসহ অসাম্প্রদায়িক দেশ গড়ে তোলাই বর্তমান সরকারের লক্ষ্য।

উপদেষ্টা আজ রাঙামাটিতে পার্বত্য চট্টগ্রাম উন্নয়ন বোর্ডের হলরুমে ‘বাংলাদেশের আর্থসামাজিক উন্নয়ন ও বৌদ্ধ সংস্কৃতি বিকাশে করণীয়’ শীর্ষক সেমিনারে এসব কথা বলেন।

উপদেষ্টা বলেন, সরকার পার্বত্য চট্টগ্রামে উন্নয়নের সকল দ্বার খুলে দিয়েছে। তিনি আরো বলেন, পাহাড়িরা কৃষি বিভাগের উন্নয়ন থেকে পিছিয়ে রয়েছে। এ অঞ্চলের মানুষের অর্থনৈতিক উন্নয়ন ঘটাতে হবে। পার্বত্য চট্টগ্রামের তিন জেলার কফি ও কাজুবাদাম ফলনকে ব্যাপকভাবে দেশে-বিদেশে ছড়িয়ে দিতে হবে। সমাজ, ধর্ম ও রাষ্ট্রকে নিয়ে চিন্তা করতে হবে। মানুষের কল্যাণের লক্ষ্যেই কাজ করে যাচ্ছে অন্তর্বর্তীকালীন সরকার।

সুপ্রদীপ চাকমা আরো বলেন, ১৯৬০ সালে কাপ্তাই বাঁধের মাধ্যমে পার্বত্য এলাকার জনগণের যে ক্ষতি হয়েছে তা ভুলে গিয়ে সম্ভাবনাময় কাপ্তাই লেককে কাজে লাগাতে হবে। এ লেকের মাছ আহরণ করে অর্থনৈতিকভাবে দেশের উন্নয়ন ঘটানো সম্ভব বলেও মন্তব্য করেন তিনি।

বৌদ্ধ ধর্মীয় কল্যাণ ট্রাস্টের ভাইস চেয়ারম্যান ভবেশ চাকমার সভাপতিত্বে সেমিনারে মূখ্য আলোচক ছিলেন ঢাকা বিশ্ববিদ্যালয়ের বৌদ্ধ তত্ত্ববিদ প্রফেসর ড.সুকোমল বড়ুয়া।

#

রেজুয়ান**/তরিকুল/রমজান/আলী/শফিক/২০২৫/১৪০০ ঘণ্টা**

তথ্যবিবরণী নম্বর : ৩৩৫৮

**মহান স্বাধীনতা ও জাতীয় দিবস উপলক্ষ্যে ইসলামাবাদে সংবর্ধনা অনুষ্ঠিত**

ইসলামাবাদ (পাকিস্তান), ২৫ এপ্রিল:

বাংলাদেশের মহান স্বাধীনতা ও জাতীয় দিবস উপলক্ষ্যে গতকাল পাকিস্তানের ইসলামাবাদে একটি পাঁচতারকা হোটেলে বাংলাদেশ হাইকমিশন কর্তৃক একটি বর্ণাঢ্য সংবর্ধনা অনুষ্ঠান ও নৈশভোজের আয়োজন করা হয়।

হাইকমিশনার মোঃ ইকবাল হোসেন খান মুক্তিযোদ্ধা এবং জুলাই-আগস্ট গণ-অভ্যুত্থানে অংশগ্রহণকারীদের প্রতি গভীর শ্রদ্ধা জ্ঞাপন করেন। তিনি বাংলাদেশ ও পাকিস্তানের মধ্যকার সম্পর্ক জোরদারে উভয় দেশের জনগণের আশা আকাঙ্ক্ষা বাস্তবায়নের ওপর আলোকপাত করেন। এছাড়া, তিনি দক্ষিণ এশীয় দেশসমূহের মধ্যকার সম্পর্ক উন্নয়নে সকলকে পারস্পরিক সহযোগিতা বৃদ্ধির ওপরও জোর দেন।

প্রতিরক্ষা বিষয়ক ফেডারেল মন্ত্রী খাজা মুহাম্মদ আসিফ বক্তব্যে বাংলাদেশের মহান স্বাধীনতা ও জাতীয় দিবস উপলক্ষ্যে পাকিস্তান সরকারের পক্ষ থেকে বাংলাদেশ সরকার ও জনগণকে অভিনন্দন জানান। তিনি বাংলাদেশের আর্থসামাজিক খাতে উল্লেখযোগ্য অগ্রগতির ভূয়সী প্রশংসা করেন। তিনি বাংলাদেশ ও পাকিস্তানের দ্বিপাক্ষিক সম্পর্ক, ঐতিহাসিক সম্পর্কের কথা উল্লেখ করে এ সম্পর্ক আরো জোরদার করার মাধ্যমে দু’দেশের মানুষের উন্নয়ন সহযোগিতা বাড়ানোর প্রয়োজনীয়তার কথা উল্লেখ করেন।

অনুষ্ঠানে পাকিস্তান সরকারের পক্ষে আরো উপস্থিত ছিলেন বাণিজ্য মন্ত্রণালয় বিষয়ক ফেডারেল মন্ত্রী জাম কামাল খান, মেরিটাইম বিষয়ক ফেডারেল মন্ত্রী মোহাম্মদ জুনায়েদ আনোয়ার, সংসদ বিষয়ক ফেডারেল মন্ত্রী ড. তারিক ফজল চৌধুরী, পরিকল্পনা উন্নয়ন ও পাকিস্তানের বিশেষ উদ্যোগ বিষয়ক ফেডারেল মন্ত্রী আহসান ইকবাল চৌধুরী, উচ্চ শিক্ষা কমিশনের চেয়ারম্যান (মন্ত্রীর পদমর্যাদা) ড. মোখতার আহমেদ, জাতীয় খাদ্য নিরাপত্তা ও গবেষণা মন্ত্রণালয়ের প্রতিমন্ত্রী মালিক রাশিদ আহমদ খান, ধর্মীয় বিষয়ক এবং আন্ত:ধর্মীয় সম্প্রীতি বিষয়ক প্রতিমন্ত্রী কিশো মাল খেল দাস, সিনেটর ও জাতীয় পরিষদের সদস্যবৃন্দ, প্রাদেশিক পরিষদের সদস্যবৃন্দ, বিভিন্ন দেশের রাষ্ট্রদূত/হাইকমিশনারবৃন্দ, জাতিসংঘ ও আন্তর্জাতিক সংস্থার প্রধানগণ, ব্যবসায়ী সংগঠনের নেতৃবৃন্দ, সাংবাদিক, সুশীল সমাজের প্রতিনিধি, মিডিয়া ব্যক্তিত্ব ও প্রবাসী বাংলাদেশিরা।

#

**তৈয়ব/তরিকুল/রমজান/আলী/শফিক/২০২৫/১০২০ ঘণ্টা**

Handout Number: 3357

**Building Owners Fined for Storing Construction Materials in Open Spaces**

Dhaka, 25 April:

Under the initiative of the Ministry of Environment, Forest and Climate Change, mobile courts were conducted yesterday in Dhaka’s Dhanmondi and Badda areas, penalizing building owners for keeping construction materials in open spaces, which is a violation of environmental regulations.The drives were led by Sidhartha Sankar Kundu, Deputy Secretary and Sadia Islam Luna, Senior Assistant Secretary of the ministry.

In Dhanmondi, a mobile court was carried out on Road No. 2, opposite to City College and adjacent to Popular Diagnostic Center, where a building under construction was found to be in violation of the Air Pollution (Control) Rules, 2022. The building owner was fined Tk 10,000 for keeping construction materials exposed in a public area and was ordered to remove the materials within two hours. Several other under Construction Building Owners in the area were also warned.

On the same day in Aftabnagar, Badda, another mobile court fined six under-construction building owners, a total of Tk 35,000 for similar offenses. Some other entities were warned to comply with environmental regulations strictly.

The ministry reiterated that open storage of construction materials contributes significantly to air pollution and that strict enforcement of environmental laws will be continued to ensure cleaner urban spaces.

**#**

Dipankar/Tariqul/Romzan/Ali/Shafiq/2025/1317 Hrs.

তথ্যবিবরণী নম্বর : ৩৩৫৬

**নির্মাণসামগ্রী খোলা স্থানে রাখায় ভবন মালিকদের** **জরিমানা**

ঢাকা, ১২ বৈশাখ (২৫ এপ্রিল):

পরিবেশ, বন ও জলবায়ু পরিবর্তন মন্ত্রণালয়ের উদ্যোগে গতকাল ঢাকার ধানমন্ডি ও বাড্ডা এলাকায় পৃথক দুটি মোবাইল কোর্ট পরিচালনার মাধ্যমে নির্মাণসামগ্রী খোলাস্থানে রাখার অপরাধে নির্মাণাধীন ভবন মালিকদের জরিমানা করা হয়েছে। মন্ত্রণালয়ের উপসচিব সিদ্ধার্থ শংকর কুন্ডু এবং সিনিয়র সহকারী সচিব সাদিয়া ইসলাম লুনার নেতৃত্বে এ অভিযান পরিচালনা করা হয়।

ধানমন্ডি ২ নম্বর রোডে পপুলার ডায়াগনস্টিক সেন্টার সংলগ্ন সিটি কলেজের বিপরীত দিকে বায়ুদূষণ (নিয়ন্ত্রণ) বিধিমালা, ২০২২ লঙ্ঘনের অভিযোগে একটি নির্মাণাধীন ভবনের মালিকের বিরুদ্ধে মোবাইল কোর্ট পরিচালনা করা হয়। নির্মাণসামগ্রী উন্মুক্ত অবস্থায় রাখার অপরাধে সংশ্লিষ্ট মালিককে ১০ হাজার টাকা জরিমানা করা হয় এবং দুই ঘণ্টার মধ্যে নির্মাণসামগ্রী সরিয়ে ফেলার নির্দেশ প্রদান করা হয়। এসময় আরো কয়েকটি প্রতিষ্ঠানকে সতর্ক করা হয়।

একই দিনে রাজধানীর বাড্ডার আফতাবনগরে মোবাইল কোর্ট পরিচালনার মাধ্যমে নির্মাণসামগ্রী উন্মুক্ত অবস্থায় রাখার অপরাধে ছয়টি নির্মাণাধীন ভবনের মালিকদের মোট ৩৫ হাজার টাকা জরিমানা করা হয় এবং অন্যান্য প্রতিষ্ঠানকে সতর্ক করা হয়।

#

দীপংকর**/তরিকুল/রমজান/আলী/শফিক/২০২৫/১৪০০ ঘণ্টা**

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ৩৩৫৫

**বিশ্ব মেধাসম্পদ দিবস উপলক্ষ্যে প্রধান উপদেষ্টার বাণী**

ঢাকা, ১২ বৈশাখ (২৫ এপ্রিল) :

প্রধান উপদেষ্টা প্রফেসর মুহাম্মদ ইউনূস বিশ্ব মেধাসম্পদ দিবস উপলক্ষ্যে বাণী প্রদান করেছেন:

“বিশ্বের অন্যান্য দেশের মতো বাংলাদেশেও ‘বিশ্ব মেধাসম্পদ দিবস-২০২৫’ উদ্‌যাপনের উদ্যোগকে আমি স্বাগত জানাই। এবছরের প্রতিপাদ্য- ‘IP and Music: Feel the Beat of IP’ যা বাংলাদেশের জন্য অত্যন্ত তাৎপর্যপূর্ণ।

সংগীত এক সর্বজনীন ভাষা, যা হৃদয়ের গভীরে প্রতিধ্বনিত হয় এবং আমাদের ঐতিহ্য ও বৈচিত্র্যময় শিল্পধারাকে প্রতিফলিত করে। লোকগান থেকে শুরু করে আধুনিক গানের মূর্ছনায় আমাদের শিল্পীরা প্রতিনিয়ত বিশ্বকে মুগ্ধ করে চলেছেন।

সংগীত শিল্পের সৃজনশীলতা, উদ্ভাবন এবং অর্থনৈতিক অগ্রগতির মধ্যে শক্তিশালী সংযোগ গড়ে তুলতে মেধাসম্পদ আইন ও নীতির যথাযথ প্রয়োগ প্রয়োজন। এতে শিল্প ও আধুনিক প্রযুক্তির সমন্বয়ে আমাদের সাংস্কৃতিক ও অর্থনৈতিক উন্নয়নের গতি আরো ত্বরান্বিত হবে।

ছাত্র-শ্রমিক-জনতার অভ্যুত্থানের মাধ্যমে গঠিত অন্তর্বর্তীকালীন সরকার একটি বৈষম্যহীন সমৃদ্ধ বাংলাদেশ প্রতিষ্ঠার লক্ষ্যে কাজ করে যাচ্ছে। সমৃদ্ধ বাংলাদেশ গড়তে মেধাসম্পদের সর্বোত্তম ব্যবহার ও মেধাস্বত্ব সংরক্ষণে সকলকে উদ্যোগী হতে হবে। পাশাপাশি বৈশ্বিক সৃজনশীল প্রতিযোগিতায় বাংলাদেশের অবস্থান সুদৃঢ় করার প্রয়োজনে দেশে শক্তিশালী উদ্ভাবনী সংস্কৃতি গড়ে তুলতে সবাই কার্যকর অবদান রাখবেন-এ প্রত্যাশা করি।

আমি ‘বিশ্ব মেধাসম্পদ দিবস-২০২৫’ উদ্‌যাপন উপলক্ষ্যে আয়োজিত সকল কর্মসূচির সার্বিক সাফল্য কামনা করছি।”

#

**আশরোফা/তরিকুল/রমজান/আলী/শফিক/২০২৫/১০২০ ঘণ্টা**

**আজ বিকাল পাঁচটার আগে প্রচার করা নিষেধ**